Etiket: Só maak mensArgieffoto (Foto: NGDPhotoworks, Pixabay) Etiket is vir meeste mense iets uit die oude doos, maar tog sê ons nog steeds “asseblief” en “dankie” – en nie net omdat dit goeie maniere is nie. Etiket verseker dat jy nie onbeskof voorkom nie. Die doel is om dinge so goedhartig as moontlik te doen en om ander mense in ag te neem wanneer jy iets doen – wie weet, jou goeie optrede kan dalk iemand anders ook aanspoor. Hiermee ŉ paar etiketreëls wat nie algemeen verkondig word nie: 1. Applous Moenie jou hande voor jou gesig hou wanneer jy handeklap nie. Hou dit voor jou bors, bietjie na jou linkerkant. Moet uiteraard nie voor iemand anders se gesig handeklap nie. 2. Klim in die motor Hierdie reël geld veral vir dames. Sit eers op die sitplek en swaai dan jou bene in. Só voorkom jy dat jy per ongeluk iets aan ander mense vertoon wat jy dalk privaat wou hou, en jy voorkom dat jy jou kop teen die dak stamp. 3. Botter op die tafel Moenie die botter direk uit die bakkie gebruik nie. Plaas ŉ bietjie botter in jou bordjie en smeer dan jou broodjie. Só voorkom jy boonop dat daar krummels in die bakkie agterbly. 4. Wanneer jy iets wil wys Moenie met jou vinger na iets wys nie. Gebruik jou oop hand om iets uit te wys. 5. Wanneer jy hoes Moenie jou regterhand gebruik wanneer jy hoes nie. Die idee is om jou regterhand (jou “sosiale hand”) skoon te hou – die een wat jy gebruik wanneer jy iemand se blad skud of wuif. 6. Wanneer jy opskepbakke teruggee Indien jy iemand se plastiekbak of opskepbak geleen het, maak seker jy gee dit nie leeg terug nie. Maak seker daar is ŉ eetdingetjie soos koekies of enigiets anders te ete in wanneer jy dit teruggee. 7. Heildronke Moenie self ŉ slukkie neem wanneer iemand ŉ heildronk op jou instel nie. 8. Sout en peper Indien iemand aan tafel die sout versoek, maak seker jy gee altyd beide die sout- en die peperpot aan. Dis soos ŉ paartjie wat saam opdaag, selfs al het jy net een uitgenooi. 9. Gesondheid in die rondheid Onthou om altyd oogkontak te maak met die persoon met wie jy ŉ glasie klink. 10. Glas, beursie Onthou om jou handsak, beursie en glas altyd in jou linkerhand te dra om seker te maak jou regterhand, jou “sosiale hand” is vry. 11. Moenie die bruid geluk wens nie Meeste mense weet dit nie, maar dit word as onbeskof beskou om die bruid geluk te wens. Indien jy die bruid geluk wens, kan dit dalk voorkom of jy dink sy het nie baie aanbiedinge gehad nie. Dis beter om die bruidegom geluk te wens. Volg jy etiketreëls? En wat dink jy van dié groepie etiketreëls? Laat weet ons gerus in die kommentaar!